BESLUTNING VEDTAGET AF EFTA-TILSYNSMYNDIGHEDEN

Nr. 200/99/KOL

af 15. september 1999

om, at udnyttelse af geografiske områder med henblik på efterforskning efter eller udvinding af olie eller gas i Norge ikke udgør en af de former for virksomhed, der er omhandlet i artikel 2, stk. 2, litra b), nr. i), i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EØF), og at ordregivere, som driver sådanne former for virksomhed i Norge ikke skal anses for at have særlige eller eksklusive rettigheder i medfør af retsaktens artikel 2, stk. 3, litra b)

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde(1),

under henvisning til den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation, med senere ændringer), særlig artikel 3, stk. 4 og 5 samt artikel 40, stk. 5 til 8,

under henvisning til den retsakt, der er omhandlet i punkt 12 i bilag IV til EØS-aftalen (Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter), særlig artikel 12, og

ud fra følgende betragtninger:

I henhold til artikel 3 i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EF), kan en EFTA-stat anmode EFTA-Tilsynsmyndigheden om at bestemme, at udnyttelse af geografiske områder med henblik på efterforskning efter eller udvinding af olie, gas, kul eller andet fast brændsel ikke betragtes som en af de former for virksomhed, der er omhandlet i retsaktens artikel 2, stk. 2, litra b), nr. i), eller at ordregivere ikke anses for at have særlige eller eksklusive rettigheder i medfør af artikel 2, stk. 3, litra b), til en eller flere af disse former for virksomhed, når alle betingelser anført i stk. 1 og 3 er opfyldt, for så vidt angår de gældende nationale bestemmelser om sådan virksomhed, og i henhold til stk. 2 påser de EFTA-stater, der fremsætter en sådan anmodning, at ordregiverne overholder principperne om ikke-forskelsbehandling og udbudsprocedurer ved tildeling af kontrakter, og meddeler EFTA-Tilsynsmyndigheden oplysninger om tildelingen af kontrakter;

EFTA-stater, der overholder bestemmelserne i den retsakt, der er omhandlet i punkt 12 i bilag IV til EØS-aftalen (Rådets direktiv 94/22/EF), anses for at opfylde de betingelser, der er fastsat i artikel 3, stk. 1, i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EF);

ved brev af henholdsvis den 11. juli 1996 og den 1. juli 1999 anmodede den norske regering EFTA-Tilsynsmyndigheden om at bestemme, at udnyttelse af geografiske områder med henblik på efterforskning efter eller udvinding af olie eller gas i Norge ikke betragtes som en af de former for virksomhed, der er omhandlet i artikel 2, stk. 2, litra b), nr. i), i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EF), og at ordregivere i Norge ikke skal anses for at have særlige eller eksklusive rettigheder i medfør af retsaktens artikel 2, stk. 3, litra b); anmodningen med senere ændringer dækker ikke udnyttelse af geografiske områder med henblik på efterforskning efter eller udvinding af kul eller andet fast brændsel;

Norge har overholdt bestemmelserne i den retsakt, der er omhandlet i punkt 12 i bilag IV til EØS-aftalen (Rådets direktiv 94/22/EF) ved lov nr. 72 af 29. november 1996 om olievirksomhed og bekendtgørelse af 27. juni 1997 om olievirksomhed, som ændret ved bekendtgørelse af 17. juli 1998;

den norske bekendtgørelse af 16. december 1994 om samordning af fremgangsmåderne ved tilbudsgivning inden for vand- og energiforsyning samt transport og telekommunikation (forsyningsvirksomhederne), senest ændret den 18. juni 1999, gennemfører den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EF) i norsk lovgivning;

i overensstemmelse med artikel 3, stk. 2, litra b), i sidstnævnte retsakt, opfylder bekendtgørelsen som ændret den 18. juni 1999 kravet om, at ordregivere, der udfører efterforskning efter eller udvinding af olie og gas, overholder principperne om ikke-forskelsbehandling og udbud ved tildeling af kontrakter, navnlig for så vidt angår de oplysninger om deres hensigter om indgåelse af kontrakter, som de stiller til virksomhedernes rådighed, og forpligtelsen til at meddele EFTA-Tilsynsmyndigheden oplysninger om tildelingen af kontrakter;

da bekendtgørelsen finder anvendelse på kontrakttildelingsprocedurer for virksomhed i forbindelse med udnyttelse af tilladelser til produktion af kulbrinter, uanset tidspunktet for sådanne tilladelsers udstedelse, har Norge opfyldt betingelserne i henhold til artikel 3, stk. 3, i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EØF);

Det Rådgivende Udvalg for Offentlige Aftaler, som bistår EFTA-Tilsynsmyndigheden, har i overensstemmelse med artikel 40, stk. 5 til 8, i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EØF), afgivet udtalelse om nærværende beslutning -

VEDTAGET FØLGENDE BESLUTNING:

1. Fra og med den 15. september 1999 betragtes udnyttelse af geografiske områder med henblik på efterforskning efter eller udvinding af olie eller gas i Norge ikke som en af de former for virksomhed, der er omhandlet i artikel 2, stk. 2, litra b), nr. i), i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation, med senere ændringer), og ordregivere, som driver sådanne former for virksomhed, skal i Norge ikke anses for at have særlige eller eksklusive rettigheder i medfør af retsaktens artikel 2, stk. 3, litra b).

2. 1. Denne beslutning er vedtaget på baggrund af de bestemmelser, som Norge har vedtaget den 18. juni 1999 og meddelt til EFTA-Tilsynsmyndigheden med henblik på at gennemføre den retsakt, der er omhandlet i punkt 12 i bilag IV til EØS-aftalen (Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter), og artikel 3, stk. 2 og 3, i den retsakt, der er omhandlet i punkt 4 i bilag XVI tiI EØS-aftalen (Rådets direktiv 93/38/EØF).

2. Alle love eller administrative bestemmelser, som ændrer de regler, der er nævnt i stk. 1, skal meddeles EFTA-Tilsynsmyndigheden umiddelbart efter deres vedtagelse.

3. De i stk. 2 omhandlede oplysninger anmeldes til EFTA-Tilsynsmyndigheden, således at denne kan vurdere, hvorvidt det vil være hensigtsmæssigt at ændre, tilbagetrække eller opretholde nærværende beslutning.

3. Denne beslutning er rettet til Norge.

Udfærdiget i Bruxelles, den 15. september 1999.

På EFTA-Tilsynsmyndighedens vegne

Hannes HAFSTEIN

Medlem af Kollegiet

(1) I det følgende benævnt "EØS-aftalen".